Spinosaurus

Spinosaurus (nimen merkitys: ”okalisko”) on sukupuuttoon kuollut spinosaurien heimoon kuuluva teropodidinosaurusten suku, joka eli nykyisen Pohjois-Afrikan alueella noin 112–93 miljoonaa vuotta sitten liitukaudella. "Spinosaurus"-sukuun kuuluu kaksi lajia: "S. aegyptiacus" (tyyppilaji) ja Marokossa elänyt "S. maroccanus". 
Ulkonäkö ja koko.
"Spinosaurus" oli suurin teropodi ja samalla mahdollisesti suurin koskaan maalla elänyt lihansyöjä; suurempi kuin "Giganotosaurus", "Carcharodontosaurus" ja "Tyrannosaurus rex". Vuosien 2005 ja 2007 arvioiden mukaan "Spinosaurus" oli noin 12,6–18 metriä pitkä ja 7–20,9 tonnin painoinen. Vuonna 2018 sen pituudeksi arvioitiin noin 16 metriä ja painoksi 6,5 tonnia. Spinosauruksella oli tasapainovälineenä toiminut jäykkä häntä, joka oli irti maasta.
"Spinosauruksen" kallo oli pitkä ja kapea, ja se muistutti suuresti krokotiilieläinten kalloa. Sen suu oli täynnä suoria kartiomaisia ​​hampaita, jotka olivat kevyesti sahalaitaiset.
"Spinosauruksen" erikoisominaisuuksiin kuului sen selkäpurje, joka koostui noin 1,65 metriä pitkistä selkänikamista. Nykyään sen oletetaan käyttäneen purjettaan haihduttaakseen tai kerätäkseen lämpöä. Se saattoi käyttää purjetta myös parittelussa.
Löytöhistoria.
Saksalainen paleontologi Ernst Stromer aloitti tutkimusmatkansa Saharan aavikolle vuonna 1910. Hän hankki luvan kaivauksille noin 200 kilometrin päässä Kairosta.
Seuraavien kuukausien aikana hän ja itävaltalainen paleontologi Richard Markgraf löysivät lukuisia kilpikonnien ja krokotiilien jäännöksiä. Vuonna 1912 Stromer löysi ensimmäiset osittaiset "Spinosaurus"-fossiilit. Hän nimesi lajin vuonna 1915 Münchenissä nimellä "Spinosaurus aegyptiacus".
Ensimmäisen maailmansodan jälkeen Stromer kokosi "Spinosaurus"-luurangon ja sijoitti sen Baijerin valtionkokoelmaan Müncheniin.
Valitettavasti jäännökset tuhoutuivat toisessa maailmansodassa, kun Liittoutuneet pommittivat Münchenin Paläontologisches Museumia 2. huhtikuuta 1944.
Vaikka suurin osa "Spinosauruksen" luista ja tietoa löytöpaikasta menetettiin, Stromer oli tehnyt yksityiskohtaiset muistiinpanot fossiileista, ja hän julkaisi ne myöhemmin kattavasti.
Elintavat.
Aikaisemmin "Spinosauruksen" uskottiin kävelleen kahdella takaraajalla, mutta vuonna 2014 julkaistut löydöt ovat osoittaneet "Spinosauruksen" eläneen suuren osan ajastaan vedessä, ja se oli ensimmäinen tunnettu uiva dinosaurus. Sillä oli lyhyet ja heikot takaraajat, joten se liikkui maalla kaikilla neljällä raajalla. Spinosauruksen ravintoon uskotaan kuuluneen kaloja, mukaan lukien jättimäiset varsieväkalat, saharauskukalat ja hait.
"Spinosaurus" populaarikulttuurissa.
"Spinosaurus" tuli tunnetuksi "Jurassic Park 3" -elokuvassa, jossa se on pääantagonisti. Elokuvan näkemys "Spinosauruksesta" on kuitenkin virheellinen, koska elokuvassa sillä on pitkät ja vahvat takaraajat, ja sen nähdään kävelevän kahdella takaraajalla. Tätä virhettä ei ole korjattu myöhemmin julkaistuissa "Jurassic Park" -videopeleissä. "Jurassic Park 3" -elokuvassa "Spinosaurus" esitetään lisäksi "Tyrannosaurus rexiä" voimakkaampana petona: yhdessä kohtauksessa "Spinosaurus" ja "Tyrannosaurus rex" taistelevat, kunnes "Spinosaurus" puree "Tyrannosaurus rexiä" kaulaan, johon tämä menehtyy. "Jurassic World" -elokuvassa "Spinosauruksen" luurangolla on ainoastaan cameorooli. Se esiintyy myös esimerkiksi videopeleissä Jurassic World: Evolution ja ARK: Survival Evolved.
Elokuvien, videopelien ja kirjojen lisäksi "Spinosaurus" on esiintynyt jopa postimerkeissä joissain valtioissa, kuten Gambiassa, Tansaniassa ja Angolassa.